Stabilitātei!

**Stabilitātei!** ir 2021. gada 26. februārī dibināta populistiska, eiroskeptiska, centriska Latvijas politiskā partija. To dibināja bijušie Rīgas domes deputāti Aleksejs Rosļikovs un Valērijs Petrovs. Par savu ideoloģiju partija uzskata centrismu.

Partija aicina vienlaikus uz lielāku valsts kontroli un valsts aparāta samazināšanu, kā arī distancēšanos no Eiropas Savienības, t.i. vienlaikus uz kreisu un labēju politiku. Partijas programma iekļauj: Latvijas prezidenta varas palielināšanu, deputātu skaita samazināšanu un atļauju balsot nepilsoņiem. Par vienkāršās tautas un valdošo politiķu pretnostatīšanu un arī savas programmas dēļ partija tiek vainota populismā.

## Vēsture
Partija tika reģistrēta 2020. gada 11. oktobrī kā Biedrība "Stabilitātei - Jā!".

Partijas dibināšanas sanāksme notika 2021. gada 17. janvārī, par partijas priekšsēdētāju un līdzpriekšsēdētāju ieceļot bijušos Rīgas domes deputātus Alekseju Rosļikovu un Valēriju Petrovu. Valdes sākotnējā sastāvā bija 12 cilvēki.

Beidzoties parakstu vākšanai atvēlētajām desmit dienām, kopumā partijas dibināšanā piedalījušies 315 cilvēki. Uz dibināšanas brīdi partijā bija 647 biedri. Partija oficiāli tika dibināta 2021. gada 26. februārī.

2021. gadā partija organizēja protesta akcijas pret obligāto vakcināciju un ierobežojumiem saistībā ar COVID-19 pandēmiju.

### 14. Saeima
2022. gada 13. jūlijā partija iesniedza Centrālajā vēlēšanu komisijā kandidātu sarakstu, ar kuru startēja 14. Saeimas vēlēšanās. Partijas Ministru prezidenta kandidāts bija Aleksejs Rosļikovs. Vēlēšanās partija ieguva 6,8% balsu, saņemot 11 deputātu vietas 14. Saeimā. Lielāko atbalstu partija ieguva Rīgā un Latgalē.

31. oktobrī tika paziņots, ka partija virzīs tās līderi Alekseju Rosļikovu Saeimas priekšsēdētāja amatam, kurš amatā gan netika ievēlēts.

2023. gada martā Glorija Grevcova paziņoja par izstāšanos no partijas un tās Saeimas frakcijas, līdz ar to partijas Saeimas frakcija samazinājās līdz 10 deputātiem. Pēc skandalozas Saeimas deputātu vizītes uz Ķīnu 2024. gada 24. janvārī no partijas un Saeimas frakcijas tika izslēgta Viktorija Pleškāne, un partijas Saeimas frakcija samazinājās līdz 9 deputātiem. Pēc tam, kad tika anulēts deputātes Glorijas Grevcova deputātes mandāts un viņas vietu Saeimā ieņēma Amils Saļimovs, Saeimas frakcijas deputātu skaits palielinājas līdz 10 vietām.

2024. gada Eiropas Parlamenta vēlēšanās partija izpelnījās plašu uzmanību, apgalvojot, ka priekšvēlēšanu aģitācijā izmantotie teksti kirilicā ir bulgāru, nevis krievu valodā, kuras izmatošana aģitācijā ir liegta (atļauta aģitācija tikai Eiropas Savienības oficiālajās valodās).

2025. gada septembrī partijas "Stabilitāteiǃ" Saeimas frakciju pameta Jeļena Kļaviņa (kļuva par deputāti Viktora Pučkas vietā) un Jekaterina Drelinga. 2026. gadā frakciju pameta arī deputāti Iļja Ivanovs, Igors Judins, Amils Saļimovs un Dmitrijs Kovaļenko. Līdz ar deputāta Kovaļenko izstāšanos no frakcijas, partijas "Stabilitātei!" frakcija 14. Saeimā izjuka.

### Ģenerālprokuratūras brīdinājums
Pēc pārbaudes par partijas "Stabilitātei!" darbības atbilstību Politisko partiju likuma prasībām ģenerālprokuratūra izteica partijai "Stabilitātei!" brīdinājumu par šī likuma 7. panta ceturtajā un piektajā daļā noteikto aizliegumu pārkāpumiem. Šīs normas paredz, ka partijai tās darbībā aizliegts vērsties pret Latvijas vai citu demokrātisku valstu neatkarību, teritoriālo nedalāmību, izteikt vai izplatīt priekšlikumus par Latvijas vai citas demokrātiskas valsts iekārtas vardarbīgu grozīšanu, aicināt nepildīt likumus, ja tādējādi tiek apdraudēta valsts drošība, sabiedriskā drošība vai kārtība, sludināt vardarbību vai terorismu, propagandēt karu, veikt darbības, kas vērstas uz nacionālā naida izraisīšanu, slavēt vai aicināt izdarīt noziedzīgus nodarījumus. Prokuratūra pārbaudē secināja, ka "Stabilitātei!" darbība, atsevišķiem partijas biedriem paužot sabiedrību šķeļošus vēstījumus, ir vērsta uz nacionālā naida un nesaticības izraisīšanu, kā arī tās darbībā ir saskatāma informatīva un propagandas atbalsta sniegšana Krievijai. Partijai uzdeva līdz 2026. gada 7. februārim novērst pārkāpumus. 
Aleksejs Rosļikovs paziņoja, ka partija "Stabilitātei!" nepildīs Ģenerālprokuratūras brīdinājumā izteiktās prasības dzēst no sociālajiem medijiem sabiedrību šķeļošus vēstījumus.

## Vēlēšanas

### Eiroparlamenta vēlēšanas

### Saeimas vēlēšanas

### Pašvaldību vēlēšanas

#### Pašvaldību vēlēšanas
##### 2021. gadā

Partija 2021. gada pašvaldību vēlēšanās piedalījās Ropažu un Salaspils novadu, kā arī Jūrmalas pilsētas domes vēlēšanās, tomēr neviens saraksts neguva pietiekamu vēlētāju atbalstu.

##### 2025. gadā

## Partijas ziedotāji
Laikaposmā no 2021. līdz 2023. gadam, 5 lielākie partijas atbalstītāji pēc to ziedojumu apmēra bija: Svetlana Čulkova, Dmitrijs Čulkovs, Viktorija Pleškāne, Igors Judins, Alisa Čevere. 

## Iepriekšējie logo
Partijas logotips un sākotnējais saīsinājums bija S burts ar izsaukuma zīmi. Logotipa izvēle saņēma lielu kritiku, jo īpaši Siguldā, logotipa līdzībai ar Siguldas preču zīmi "S!gulda aizrauj". Tā kā Siguldas preču zīme ir 12 gadus vecāka par partiju, tiesa nolēma aizliegt partijai "Stabilitātei!" izmantot saimnieciskajā apritē preču zīmi S!, tai skaitā reklāmas, reprezentācijas materiālos, tīmekļa vietnē, bez Siguldas novada pašvaldības atļaujas. Līdz 2023. gada decembrim partija lietoja logotipa garo versiju ar pilno partijas nosaukumu.

## Atsauces

## Ārējās saites
* Partijas mājaslapa 
* ''Facebook'' konts